**KISKŐRÖS VÁROS CIGÁNY NEMZETISÉGI**

**ÖNKORMÁNYZATA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Szám: 13-4/2021.**

**JEGYZŐKÖNYV**

**Készült:** Kiskőrös Város Cigány Nemzetiségi Önkormányzata 2021. november 11-én (csütörtök) 13,00 órai kezdettel, a nemzetiségek jogairól szóló 2011. évi CLXXIX. törvény 97. §-a, és Kiskőrös Város Cigány Nemzetiségi Önkormányzat Szervezeti és Működési Szabályzatáról szóló 34/2006. sz. Cigány Nemzetiségi Önkormányzati határozat III. fejezet 47. pontja alapján megtartott közmeghallgatásról

**Az ülés helye:** Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Kunhegyesi Nikolett elnök

Kunhegyesi Ferenc képviselő

Kunhegyesi Gábor (03. 16.) képviselő

Kunhegyesi Gábor (09. 29.) képviselő

dr. Turán Csaba jegyző

Bacskai Klára jegyzőkönyvvezető

**Távol maradt**: Virág Attila képviselő

**Meghívottként részt vett:** Szarvas József a Kiskőrösi Rendőrkapitányság rendőralezredese, Pethő Attila Kiskőrös Város Önkormányzatának képviselője.

*(A közmeghallgatáson 1 érdeklődő állampolgár vett részt.)*

**Kunhegyesi Nikolett** **elnök** köszöntötte a közmeghallgatáson megjelenteket, megállapította a határozat-képességet és megnyitotta az ülést. A testület elnöke a jegyzőkönyv hitelesítőjének Kunhegyesi Gábor (03. 16.) képviselőt jelölte ki.

**Kunhegyesi Nikolett elnök** röviden beszámolt Kiskőrös Város Cigány Nemzetiségi Önkormányzatának az elmúlt egy évben végzett tevékenységéről.

Elmondta, hogy az idei évben a veszélyhelyzet miatt a Nemzetiségi Önkormányzatnak a közösség számára is látható tevékenysége 2021. június hónapjában kezdődött el. A gyermekek részére egésznapos gyermeknapot szerveztek, melynek nagy sikere volt. A rendezvényen a gyermekeknek lehetőségük volt légvár kipróbálására, a hangulatot lufihajtogató bohóc színesítette, a gyermekek különböző finomságokkal lettek megvendégelve. A rendezvény sétalovaskocsikázással zárult.

Júliusban az elsősegélynyújtás elsajátítása, az egészséges életmódra való nevelés céljából szakmai előadás került megtartásra, melyen Dr. Orsós Zsuzsanna cigány származású biológus, Dr. Révész Heléna, kiskőrösi roma származású belgyógyász, illetve kiskőrösi származású ápolónők adtak elő, akik a jelenlévő gyermekek számára mintaként szolgáltak, hogy a mélyszegénységből is ki lehet törni.

Az elmúlt évhez hasonlóan, a társadalmi különbségek felszámolása, a társadalmi felzárkózás érdekében szakmai előadást tartottak „Bűnmegelőzés, balesetmentes közlekedés, valamint az internet használata során felmerülő veszélyek” címmel.

Elmondta továbbá, hogy a Nemzetiségi Önkormányzat 2021. júniusától egészen november végéig heti két alkalommal az Alkotóházban „Klub napközi”-t tart roma gyermekek részére, melynek elsődleges célja a roma gyermekek felzárkóztatása, a többségi társadalomba való beilleszkedésük elősegítése.

A továbbiakban beszámolt arról, hogy a nyár elején a roma kultúra és hagyományok ápolása céljából Táncházzal egybekötött tánctábort tartottak az Alkotóházban, melyen fellépett az autentikus hagyományokat képviselő Khamoro Budapest Band zenekar. A rendezvény során a megjelenteknek lehetőségük volt a cigány tánc elsajátítására.

Tájékoztatásul elmondta, hogy 2021. november 13-án, azaz szombaton a „Központban a cigány gasztronómia” című projekt keretén belül, a roma gasztronómia bemutatására kerül sor. A rendezvény részeként ismét Kiskőrösre látogat a Khamoro Budapest Band zenekar.

Elmondta továbbá, hogy amennyiben a vírushelyzet lehetővé teszi, a Nemzetiségi Önkormányzat decemberben Mikulás-napi ünnepség megrendezését tervezi, melynek keretén belül a gyermekek részére mikuláscsomagok kerülnek majd kiosztásra.

Ezt követően **Kunhegyesi Ferenc képviselő** a fentiekkel egyetértve elmondta, hogy pályázati forrásoktól függetlenül folyamatos programok, rendezvények zajlanak az Alkotóházban.

Kiskőrös Város Önkormányzatának támogatásával ez év novemberében két évig tartó programsorozat indult el, melynek keretén belül délutánonként fejlesztőpedagógusok foglalkoznak a gyermekekkel, akik a házi feladatok elvégzésénél segédkeznek, illetve különböző fejlesztési módszerekkel segítik tanulásukat. A pályázat következő része a táncoktatás, melynek célja a roma kultúra és hagyományok őrzése a táncon és a zenén keresztül. Továbbá személyes jelenlétével folyamatos rajzfoglalkozások is zajlanak. A felsorolt foglalkozások lényege egy pozitív életút, életminőség bemutatása a gyermekek számára.

Kihangsúlyozta, hogy az Alkotóház fő küldetése, hogy a rendszeresen oda látogató gyermekek tovább tanuljanak és a társadalom hasznos részei lehessenek. Elmondta, hogy kapcsolatban állnak a pécsi Gandhi Gimnáziummal, munkásságuknak köszönhetően jelenleg három gyermek tanulhat az intézményben.

Fontosnak tartja, hogy mind a roma származású, mind pedig a többségi tárasdalomban élő emberek egymással békében együtt élhessenek. Ennek egyik megvalósulása a hétvégén megrendezésre kerülő Márton-napi gasztronómiai rendezvény, melynek aktív résztvevője lesz a helyi roma nemzetiség is.

Elmondta, hogy a roma nemzetiségi önkormányzat egyik fő feladata a kulturális autonómia biztosítása, élése. Jelenleg együtt dolgozik több ismeret roma származású művésszel, akik - a 60-as években sikeresnek bizonyult kezdeményezésekhez hasonlóan – a kultúrán keresztül próbálnak kapcsolatot építeni a roma és a nem roma társadalom között.

**Dr. Turán Csaba jegyző** arról érdeklődött, hogy az Alkotóházban végzett tevékenységeknek van-e plusz hozadéka a helyi roma közösség számára, illetve helyi szinten van-e igény a roma kultúra továbbvitelére, megismerésére?

**Kunhegyesi Ferenc képviselő** válaszában elmondta, hogy jelenleg 10 kisiskolás gyerek jár rendszeresen az Alkotóházban tarott foglalkozásokra. Ők azok, akik szeretnének tanulni. Kihangsúlyozta, hogy akiben meg van a kellő hajlandóság arra, hogy jobbá tegye az életét, annak a foglalkozásokon helye van. Nem ők keresik meg a gyermekeket, szülőket. Elmondta, hogy jelenleg még folyamatban van az Alkotóház berendezése, remélhetőleg egy héten belül funkcionálisan teljesen használható lesz.

Jövőbeni terveik közt szerepel különböző kulturális programok megvalósítása nem csak romák számára, hanem a többségi társadalom tagjai részére is. Ilyen lesz a következő hétre tervezett író-olvasó találkozó, melyen Borzák Tibor Cigánylélek című könyve kerül bemutatásra. De terveik közt szerepel különböző koncertek megszervezése ismeret művészek, zenész emberek fellépésével. Elmondta, hogy Koós-Hutás Áron kiskőrösi származású jazz-trombitás, a Djabe zenekar tagja felajánlotta, hogy szívesen adnának Kiskőrösön koncertet.

Sajnálatát fejezte ki, hogy az elmúlt harminc év alatt nem sikerült kinevelni olyan fiatal generációt, akiben meg van a tenni akarás, a nemzetisége felé irányuló elkötelezettség. Ennek érdekében a jövőben igyekeznek majd mindent megtenni.

**Pethő Attila Kiskőrös Város Önkormányzatának képviselője** az elhangzottakkal kapcsolatban elmondta, hogy véleménye szerint talán szükséges lenne felkeresni és tájékoztatni a helyi roma nemzetiség tagjait az Alkotóházban folyó foglakozásokról, hogy azokon további gyermekek is részt vehessenek.

**Kunhegyesi Ferenc képviselő** válaszában elmondta, hogy az Alkotóház adottságai, méretei, illetve a szakemberek létszáma miatt, jelenleg 10-15 gyereknél többel nem tudnak foglalkozni, valamint nem vehetnek át olyan feladatköröket, amelyek a szociális szféra illetve az oktatási intézmény feladata. A romák nagyrésze pedig tud az Alkotóházban zajló foglalkozásokról.

**Dr. Turán Csaba jegyző** Kiskőrös Város Önkormányzata nevében megköszönte a Nemzetiségi Önkormányzat tagjainak az egész éves munkáját, elmondta, hogy az önkormányzatok között az együttműködés nagyon jó és további sok sikert kívánt.

**Kunhegyesi Ferenc képviselő** megköszönte Kiskőrös Város Önkormányzatának az Alkotóház megvalósításához való pozitív hozzáállását. Elmondta, hogy az országban nem sok ehhez hasonló roma nemzetiségi közösségi ház található.

A továbbiakban az elnök köszönetét fejezte ki a közmeghallgatáson megjelenteknek.

További hozzászólás nem hangzott el, az elnök az ülést 13.45 órakor bezárta.

Kmf.

Kunhegyesi Nikolett Kunhegyesi Gábor (03. 16.)

a testület elnöke jegyzőkönyv-hitelesítő

Bacskai Klára

jegyzőkönyvvezető